Įsidarbink senajame Vilniuje

Pamokos tema: Senosios Vilniaus profesijos ir kūrybinis gyvenimo aprašymo kūrimas.
Klausimas: Kuo dirbtum senajame Vilniuje?
Temos BUP: Lietuvių kalba ir literatūra -  C1. Kuria tekstus, atsižvelgdamas į rašymo tikslą, adresatą ir komunikavimo situaciją.
Istorija -  D2. Istorinio pasakojimo kūrimas; D3. Istorinio supratimo (suvokimo) raiška.
Gyvenimo įgūdžiai - karjeros sprendimų priėmimas; gebėjimas pristatyti save. 
Tikslas: Sukurti pasirinktai išnykusiai Vilniaus profesijai pritaikytą kūrybinį gyvenimo aprašymą pagal šiuolaikinius gyvenimo aprašymo principus.
Uždaviniai:
1. Susipažinti su Neakivaizdinio Vilniaus maršrutu „Išnykusios Vilniaus profesijos: darbai, kurių nebėra“ ir išanalizuoti jame pristatomas profesijas. 
2. Suprasti, kokia informacija pateikiama gyvenimo aprašyme ir kaip ji pritaikoma konkrečiam darbui. 
3. Išanalizuoti pasirinktos profesijos ypatybes, reikalingus gebėjimus ir darbo pobūdį. 
4. Sukurti gyvenimo aprašymą pasirinktai senajai Vilniaus profesijai.
5. Pristatyti savo sukurtą gyvenimo aprašymą ir reflektuoti apie pasirinktą profesiją bei savo sprendimus. 
Kompetencijos: komunikavimo, kultūrinė, kūrybiškumo, skaitmeninė.
Priemonės: kompiuteriai, telefonai, užduoties aprašymas.
Vertinimas: formuojamasis.
Metodai: patyriminis mokymas, informacijos paieška ir analizė, kūrybinė užduotis, diskusija, refleksija, grupinis darbas.
Vieta: Arsenalo g. 3, Vilnius. 
Klasė: 9-12.
Veiklos: Mokiniai susipažįsta su Neakivaizdinio Vilniaus maršrutu „Išnykusios Vilniaus profesijos: darbai, kurių nebėra“, analizuoja senąsias Vilniaus profesijas ir jų veiklą, aptaria, kokios kompetencijos ir kokia darbo patirtis buvo reikalingos skirtingiems darbams bei kaip informacija apie save pateikiama gyvenimo aprašyme. Kuria kūrybinį gyvenimo aprašymą pasirinktai profesijai, pristato savo darbus ir reflektuoja.
Įtrauktis: SUP mokiniams suteikiama papildoma mokytojo pagalba, leidžiama dirbti su stipresniu mokiniu. Užduoties apimtis gali būti mažinama, paliekant svarbiausias gyvenimo aprašymo dalis. Esant poreikiui, mokiniai gali informaciją pateikti trumpesniais sakiniais arba žodžiais.


PAMOKOS PLANAS
ĮVADAS (30 min)
Mokytojas pristato pamokos temą, tikslą, uždavinius. Trumpai paaiškina, kad mokiniai tyrinės senąsias Vilniaus profesijas ir kurs susikurto personažo gyvenimo aprašymą taip, tarsi jis ar ji kandidatuotų į darbą.
Mokytojas inicijuoja diskusiją apie darbą ir profesijas. Užduoda klausimus: 
· Kas yra gyvenimo aprašymas, kam jis reikalingas?
· Kodėl svarbu pritaikyti gyvenimo aprašymą konkrečiam darbui?
· Kokia informacija darbdaviui yra svarbiausia?
Tuomet mokytojas trumpai pristato pagrindinius gyvenimo aprašymo kūrimo principus. Paaiškina, kad gyvenimo aprašymas turi būti aiškus, konkretus, tvarkingas, pritaikytas konkrečiai profesijai, o pateikiama informacija turi parodyti tinkamiausias kandidato savybes ir patirtis būtent tam darbui, kurio ieško. Platesnė informacija mokytojui yra pateikta pamokos medžiagoje.

MOKYMOSI VEIKLOS (2 val. 30 min)
Mokiniai kartu su mokytoju keliauja Neakivaizdinio Vilniaus maršrutu „Išnykusios Vilniaus profesijos: darbai, kurių nebėra“ – eina maršrutu ir klauso audiogido. 
Perėję visą maršrutą mokiniai kartu su mokytoju keliauja į mokymosi erdvę (kavinę, biblioteką ar klasę) ir pasiskirsto į grupes po 2-3 mokinius. Mokytojas paaiškina kūrybinės užduoties eigą. Mokiniai turi sukurti istorinį personažą ir įsivaizduoti, kad tarsi nukeliauja laiku į pasirinktą Vilniaus istorijos laikotarpį, kuriame ieškoma tam tikros profesijos darbuotojo. Remdamiesi šiuolaikiniais gyvenimo aprašymo kūrimo principais, mokiniai turi apmąstyti, kaip save pristatytų jau šiandien nebeegzistuojančių ar pasikeitusių profesijų atstovai, ir sukurti jų gyvenimo aprašymą konkrečiai darbo pozicijai. Užduoties metu mokiniai tyrinės senąsias Vilniaus profesijas, analizuos, kokių gebėjimų ir savybių reikėjo skirtingiems amatams bei bandys pritaikyti šiuolaikinį CV formatą istoriniame kontekste.
Mokytojas išdalina užduočių lapus, o mokiniai, diskutuodami tarpusavyje ir ieškodami papildomos informacijos apie pasirinktą senovinę profesiją, kuria savo susikurto personažo gyvenimo aprašymą. 
Gyvenimo aprašymas turi būti aiškiai parengtas, estetiškai ir tvarkingai sumaketuotas vertikaliame A4 formato dokumente, ne ilgesniame nei vienas puslapis. Darbui galima naudoti Word arba Canva programas, tačiau naudotis automatinėmis CV kūrimo platformomis negalima. Taip mokiniai turės galimybę savarankiškai mokytis dokumento maketavimo, informacijos išdėstymo ir vizualiai tvarkingo dokumento kūrimo principų.
Mokytojas darbo metu konsultuoja mokinius, padeda atsirinkti tinkamą informaciją ir skatina pagalvoti, kokios savybės būtų svarbios konkrečiai profesijai.
Baigus darbus, grupelės pristato savo sukurtus gyvenimo aprašymus. Pristatydami mokiniai trumpai papasakoja apie pasirinktą profesiją, pristato pagrindinę informaciją sukurtame gyvenimo aprašyme ir pakomentuoja savo kūrybinį procesą. Klausytojai gali užduoti klausimus apie pasirinktus sprendimus ar profesijos ypatybes.

APIBENDRINIMAS IR REFLEKSIJA (20 min)
Mokiniai reflektuoja apie savo darbą ir kūrybinį procesą. Mokytojas užduoda klausimus:
· Kuri profesija pasirodė įdomiausia? Kodėl? 
· Kas buvo sunkiausia kuriant gyvenimo aprašymą? 
· Kodėl svarbu gyvenimo aprašymą pritaikyti pasirinktai profesijai? 
· Kokios kompetencijos dažniausiai kartojosi skirtingose profesijose? 

